**Melodii în noapte**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iar văd și aud ca-n minune

Simțirile mele naive

Cum cântecul Luna-și compune,

Cum noaptea e pe portative.

Se leagănă notele rare -

Le știu că-s nescrise, nezise

Ori, poate, doar mie îmi pare

Pierzându-mă-n cuget și vise.

Nu știu dacă-i veselă, tristă

Acea melodie prin noapte

Doar bolta tăcea ametistă

Doar norii se stinseră-n șoapte.

O fire-s în largul de sală

Cu-auz și cu văz încleștată

Că bezna nu stăruie goală

Din liniștea ei înfundată.

E tihnă în aer și-n vreme

Și-n jur e atâta tăcere

Că-mi pare Oginski doar geme

Pornind „Polonezu”-n durere.

Aud și n-aud melodia

Prin file și note pierdută

Chopin parcă ia veșnicia

Și-o scrie de-a nu fi tăcută.

Prin foi prinzând stelele-n licăr,

Surzimea-n auz neauzind-o,

Iar Beethoven picur cu picur

O Lună a prins tremurândă.

Târziul își pierde elanul

Topindu-se tot în natură,

Chiar de nu învie pianul

Un sunet din claviatură.

Dar iată ca undă amară

Sau încremenire în brumă

Căzu Ciprian în vioară

Și ea fără milă-l sugrumă.

Dispar note blânde și calme

Își pierde-avântările dorul

De-și frânge bagheta în palme

Și neputincios dirijorul.

Pieriră orchestre de îngeri,

Iar sala pustie privește

Cum noaptea-n baladă se-nfrânge

Zbătându-se pe românește.

Și nu mai e tihnă cu Lună,

Și nu mai sunt stele și nouri...

Vioara, vioara doar sună

Și eu destrămat prin ecouri.

Victor Bragagiu

Michal Oginski - Polonez(Pozegnanie Ojczyzny)

Frederic Chopin - Nocturne

Ludwig van Beethoven - Sonata Lunii

Ciprian Porumbescu - Balada